En 28-årig litauisk mand gemmer sig i øjeblikket for politiet et sted omkring Hjørring. Tidligere i dag var manden på vej i grundlovsforhør ved Retten i Hjørring, da han på vej i retten tog en chance og stak af fra de betjente, der fulgte ham. -Vi anholdte i går to litauiske mænd, som har været under observation gennem noget tid. Vi har på en adresse i Frederikshavn fundet nogle tyvekoster fra et villaindbrud, og det var i den forbindelse, vi ville fremstille dem i grundlovsforhør. Her har den ene så åbenbart set sit snit til at stikke af, siger Politikommissær Jens Møller Søgaard fra Lokalpolitiet i Frederikshavn. Politiet har siden søgt med hundepatruljer efter den litauiske mand. Manden beskrives som adræt af bygning, ca. 180 centimeter høj, mørkt kort hår, iført mørkt løbetøj og kondisko. Da flugten er foregået gennem smudsigt terræn, mener politiet desuden, at fangens tøj må være beskidt. Fangen vurderes ikke som værende farlig. Hvis du har oplysninger i sagen, kan Nordjyllands Politi kontaktes på 1-1-4.
To litauiske mænd var i eftermiddag på vej til grundlovsforhør, da den ene pludselig tog benene på nakken.